(Foto: captura video)

„La nivel politic e încurajată criminalitatea. S-a relativizat într-atât de mult actul criminal, încât aproape devine o faptă de eroism să dai în cap cuiva, să furi ceva. Câtă vreme știu că în Parlament sunt tot felul de propuneri care acordă beneficii deținuților sau infactorilor, nu văd cum i-ar mai putea speria legea pe cei care s-au bătut cu parii la Târgu Neamț”, a declarat pentru Republica.ro Sorin Dumitrașcu, președintele Federației Sindicatelor din Administrația Națională a Penitenciarelor (FSANP).

Zeci de persoane de naționalitate romă s-au luat la bătaie joi seara cu bâte, răngi și topoare în centrul localității Târgu Neamț, iar imaginile au devenit virale pe internet.

În imagini se vede cum în primă fază un singur polițist încearcă să intervină între cele două grupări rivale și trage câteva focuri de avertisment, dar persoanele implicate în bătaie nu se opresc. Scandalul s-a încheiat numai după intervenția mai multor echipaje de poliție și jandarmerie, zece persoane fiind reținute, altele 40 urmând să fie chemate la audieri ulterior.

Expert criminalist: „Când nu ai legi aspre, posibilitate de iniţiativă, tulburarea publică e notorie”

„Veţi vedea că nimeni nu depune nicio plângere, poliţia îi va spăla şi pe unii şi pe alţii, maxim dacă le va da amenzi care nu se ştie dacă vor fi vreodată plătite, nedepunându-se plângeri, chestiunile se sting. Când nu ai legi aspre, posibilitate de iniţiativă, tulburarea publică e notorie, ce să mai aştepți plângeri?! Au fost prin vremurile comuniştilor nişte legi, decretul 153 pentru tulburarea ordinii publice, cel puţin 15 îşi luau puşcărie în secunda doi la procedura de urgenţă şase luni”, a comentat la Digi24 expertul criminalist Tudorel Butoi.

Înregistrările video cu bătaia de stradă de la Târgu Neamț au provocat „confruntări” aprinse pe rețelele sociale. Teoriei conform căreia această luptă de stradă ar arăta „disoluția statului”, în contextul unei politici extrem de permisive a guvernării actuale față de infractori, i s-a opus explicația că ce vedem este „o banală bătaie între clanurile țigănești”.

Într-adevăr, ce vedem la Târgu Neamț nu este o noutate. Astfel de conflicte nu sunt ceva neobișnuit la clanurile rivale de romi, mare parte din ei persoane asistate social. Bătăi de stradă cu bâte și arme albe au mai existat, iar unele dintre ele au ajuns și în jurnalele de știri.

Însă contextul nu poate fi neglijat. În înregistrare apare un singur polițist, între cele două clanuri, care pare depășit de situație. „Job-ul” polițistului este ceea ce americanii numesc „law enforcement”, adică aplicarea legii. Or, toate modificările legislative făcute în ultimul an și jumătate în legislația penală au venit în favoarea infractorilor, nu în favoarea aplicării legii. „Oamenii legii” au reclamat, în repetate rânduri, că politicienii îi lasă „descoperiți” în fața infractorilor.

Sorin Dumitrașcu, președintele Federației Sindicatelor din Administrația Națională a Penitenciarelor: „Politicienii îi lasă descoperiți pe oamenii legii, iar suspiciunea mea e că o fac intenționat”

De ce credeți că se ajunge la astfel de conflicte de stradă?

În primul rând văd o problema de prevenire a acestor conflicte. Ele nu apar în mod natural, apar pentru că aceste persoane sunt lăsate să facă o vreme anumite activităti infracționale și să se organizeze. Două găști s-au bătut în stradă și am văzut acolo un singur polițist care a intervenit și care în cele din urmă a reușit să aplaneze oarecum conflictul. Mi se pare absolut reprobabil, din perspectiva faptului că lipsește capacitatea de intervenție. Asta demonstrează în primul rând că nu reușim să prevenim formarea acestor grupari criminale și clanuri care efectiv controlează anumite orașe. Pe de altă parte nici nu putem să intervenim și nici nu reușim să o facem la modul la care ar trebui, având în vedere amploarea bătăii. Erau zeci de persoane care se băteau cu pari, bâte, țevi metalice.

Este nevoie de o prevenire mai bună. Dacă lăsăm aceste grupări locale să se dezvolte și să aibă capacitatea să intre în astfel de conflicte este o problemă. Pe de altă parte este vorba de intervenția forțelor de ordine atunci când se întâmplă astfel de incidente. Poliția trebuia să aibă capacitatea să intervină în forță și să oprească ceea ce s-a întamplat acolo. E groaznic, e de lumea a treia ce s-a întâmplat acolo!

Oamenii legii au reclamat că politicienii îi lasă „descoperiți” în fața infractorilor, prin legile pe care le fac?

Colegii noștri polițiști tot timpul se plâng de lucrul acesta. Legislația le-a scăzut practic autoritatea, lipsa de dotări de asemenea îi afectează. Ați văzut în imaginile de la Târgu Neamț că polițistul a intervenit în uniforma de vară, fără să aibă o protecție, în timp ce acolo oamenii se băteau cu țevile și cu parii. Mai este și problema lipsei de personal. Acolo trebuia să fie cel puțin 20 de polițiști care să poată interveni. Politicienii îi lasă descoperiți din mai multe puncte de vedere: 1. legislativ - legislația e slabă; 2. din punct de vedere al asigurării resurselor - resursele sunt duse către alte zone, iar suspiciunea mea e că o fac intenționat, pentru că în felul acesta poți să lași anumite afaceri să curgă liber, pentru că știm că oficial sau nu o parte din banii ăștia negri mai ajung și pe la partide.

Putem corela ce s-a întâmplat la Târgu Neamț și cu ieșirile masive din pușcării?

Nu știm exact dacă între combatanți au fost și foști deținuți.

Cum a evoluat fenomenul infracțional în general, după grațierile masive?

Cazurile prezentate în presă au demonstrat că foștii deținuți, cei care au beneficiat de grațieri mascate în regim compensatoriu, recidivează și se vor întoarce în penitenciare. Noi am estimat că din cei 8.000 de deținuți care ar putea scăpa ca urmare a recursului compensatoriu în primul an cam 5.000-6.000 se vor întoarce înapoi, comițând noi infracțiuni.

Ce se poate vedea însă e că de la nivel politic e încurajată criminalitatea. S-a relativizat într-atât de mult actul criminal, încât aproape devine o faptă de eroism să dai în cap cuiva, să furi ceva. Câtă vreme ei știu ca în Parlament sunt tot felul de propuneri care acordă beneficii deținuților sau infactorilor, nu văd cum i-ar mai putea speria legea pe cei care s-au bătut cu parii la Târgu Neamț.